I. Farkas, poslanec: (2007-04-13):
Ale dovoľte, aby som na úvod skonštatoval, že vyjadrenia pána ministra zverejnené v týždenníku Trend boli výsostne nešťastné, nemorálne a znevažujúce nielen samotného ministra, ale po stredajšom uznesení vlády znevažujúce celú vládu. Dodnes sa totiž nepreukázalo, že by text a audiozáznam vyjadrenia ministra neboli pravdivé alebo autentické. Rád by som citoval výrok pána ministra: „Súkromník, ktorý má dodržiavať takisto zákony tejto republiky, má dodržiavať účtovnú osnovu, má dodržiavať daňový systém, akým spôsobom on vygeneruje tie čierne peniaze, ktoré idú na tú netradičnú formu obchodovania? Veď ju musí takisto len nejakým zákonným spôsobom vyčleniť. A prečo to nemôže urobiť štátna firma?“ Pán minister, čierne peniaze nie je možné zákonným spôsobom vyčleniť ani zúčtovať. Čierne peniaze sú, primitívne povedané, podplácanie a podplácanie je korupcia a navodiť dojem, že takto sa môžu zachovať aj štátne firmy, je to výsostne odvážny výrok predstaviteľa štátnej moci, člena vlády, ktorý môže konať len v medziach zákona. Opäť tvrdím, že čierne peniaze sú podplácanie a podplácanie je korupcia. Po druhé, dovoľte, aby som citoval z programového vyhlásenia vlády Roberta Fica z kapitoly 7.3 Vnútorný poriadok a bezpečnosť? „Vláda Slovenskej republiky si je dobre vedomá toho, že závažná ekonomická kriminalita a korupcia ohrozuje základné princípy sociálne orientovaného, ekonomicky prosperujúceho, stabilného, právneho a vo svete uznávaného štátu. Urobí nevyhnutné kroky na zvýšenie úspešnosti práce orgánov, ktoré sa zúčastňujú na odhaľovaní a objasňovaní tejto trestnej činnosti. Vyhodnotí účinnosť špeciálnych právnych nástrojov a inštitúcií v boji proti najzávažnejšej ekonomickej kriminalite a korupcii. Vláda Slovenskej republiky nedopustí politické ovplyvňovanie ich činnosti. Vyvinie maximálne úsilie, aby nadobudol účinnosť zákon o preukazovaní pôvodu majetku, aby sa jeho mechanizmy čo najskôr začali v praxi uplatňovať. V záujme efektívneho boja s korupciou vláda Slovenskej republiky podnikne kroky na prijatie legislatívnych a technických podmienok potrebných na skrátenie času od odhalenia a objasnenia protiprávneho konania po jeho potrestanie. Znižovaním byrokracie, skvalitnením legislatívy v oblasti verejnej správy a správneho konania bude vytvárať podmienky na obmedzovanie priestoru pre korupciu.“ Po tretie, vláda v stredu vyjadrila podporu ministrovi hospodárstva. Zaujímavé je pritom, že zároveň vláda charakterizovala ministra hospodárstva ako statočného, politicky zrelého, morálneho a charakterného človeka. Vážené panie poslankyne, vážení páni poslanci, skúsme skĺbiť tieto tri skutočnosti, skúsme skĺbiť vyjadrenie ministra hospodárstva o čiernych peniazoch v zbrojárstve, teda korupcie v zbrojárstve, znenie programového vyhlásenia vlády o vnútornom poriadku o bezpečnosti a napokon podporu vlády ministrovi s charakteristikou Ľubomíra Jahnátka ako statočného, politicky zrelého, morálneho a charakterného človeka. No toto nejde dohromady. Ak niekto chápe a zároveň toleruje logiku týchto postupností, tak ten asi bude z inej planéty. Niekto si tu uťahuje, robí srandu z občanov tejto republiky. Niekto občanov tejto republiky ponižuje na úroveň stáda oviec, keď si myslí, že toto môže prejsť u normálne uvažujúceho človeka. Nie je to ale jediný dôvod na vyslovenie nedôvery pánovi ministrovi hospodárstva. Minister Jahnátek totiž prefíkaným spôsobom krok za krokom robí etatizáciu, zoštátnenie vzťahov a relácií v hospodárstve. V zákone o regulácii v sieťových odvetviach nešlo o nič iné ako mocenské ovládnutie inštitúcie, ktorá by mala byť nezávislá, aby chránila záujmy spotrebiteľov. Napriek tomu, že Úrad pre reguláciu v sieťových odvetviach sa dostal pod kontrolu ministerstva hospodárstva, teda pod štátnu kontrolu, neplnia sa sľuby, ktoré sprevádzali hektické prijatie tohto zákona. Vtedy bolo povedané, že sa zlacní v 1. polroku tohto roka plyn, elektrická energia, že sa zníži vodné a stočné. Zdá sa, že sa tento sľub nesplní. Bolo povedané, že bude lacnejší benzín a nafta. No ceny benzínu a nafty rastú, občania nie sú spokojní, lebo sa im nasľubovalo niečo iné. Dokonca prijatie zákona o regulácii v sieťových odvetviach sa zdôvodňovalo potrebou zasahovania štátu do cenotvorby energonosičov, aby tie boli lacnejšie v prospech občanov. Dámy a páni, deje sa ale opačný proces, ceny sa neznižujú, nebolo to oklamanie spotrebiteľov, teda občanov? Dokonca programové vyhlásenie vlády sľubovalo únosnejšie ceny energií. Ďalším lapsusom ministerstva hospodárstva a samotného ministra hospodárstva bol spôsob, akým vykonával svoju právomoc nominovať zástupcov štátu do obchodných spoločností s majetkovou účasťou štátu. Nominácie v niektorých prípadoch prekročili hranice zdravého rozumu. Bez ohľadu na odbornosť a skúseností vládnych nominantov hovorí za seba len ich história. Fond národného majetku vedie bývalý policajt a bývalý profesionálny vojak. Neodbornosť, rodinkárstvo, dosadenie priateľov a blízkych do odborných pozícií, to je zásadná charakteristika personálnej práce. Ako budú títo členovia správnych rád a dozorných rád zastupovať záujem štátu v akciových spoločnostiach? Ako chcete hájiť záujem štátu – neodbornosťou a nekompetentnosťou? Na základe týchto skúseností a skutočností môžem povedať ako člen výboru pre hospodársku politiku, že členovia poslaneckého klubu Strany maďarskej koalície podporia návrh na vyslovenie nedôvery členovi vlády Ľubomírovi Jahnátkovi, ministrovi hospodárstva. Ďakujem pekne za pozornosť. (Potlesk.)